競渡示周宰
作者：朱翌
朝代：宋

paragraphs: 英英屈大夫，遺骨淪湘湄。
楚人念何深，叫空冤水妃。
雖無些詞招，顧有鐃鼓悲。
憶昨上巳日，縱觀金明池。
突殿隠負鼇，長橋低卧蜺。
諸公貴人來，珠幢紺幰隨。
兩軍各氣焰，萬楫生光輝。
龜魚戢影避，虎龍挾翼飛。
想當大軍後，益覺遊子稀。
况我中興君，高拱絕宴嬉。
羈人老淮楚，古寺臨長溪。
節物亦撩人，風俗自隨時。
往來兩舴艋，規模具體微。
邑人樂豐年，聚觀眼不移。
捐金賞先至，頓足助絕馳。
在昔攻戰具，今但娛羣兒。
因而語兵法，可以威四夷。
八寶水中央，大海壓左圻。
其中椎剽姦，連艦揚鼓旗。
先事能預防，在易則見幾。
作詩示周郎，赤壁有成師。